Joernalis vas ná artikel oor ‘Grace Mugabe se gebruikte broekies’Die koerantplakkate: Foto via ANA ŉ Joernalis is in hegtenis geneem nadat hy ŉ storie geskryf het oor Grace Mugabe, presidentsvrou van Zimbabwe, wat glo “gebruikte onderklere” aan party-ondersteuners geskenk het. Die Zimbabwiese-joernalis, Kenneth Nyangani, is Maandag in hegtenis geneem nadat hy ŉ artikel vir die koerant News Day geskryf het waarin beweer word Mugabe het glo oor die naweek gebruikte onderklere en aandklere aan ondersteuners van die regerende Zanu PF in Mutare, sowat 250 km oos van Harare, geskenk. Nyangani het in die berig vir Esau Mupfumi, ŉ sakeman en Zanu PF-lid, aangehaal wat glo gesê het die donasie wat hy aan ondersteuners van die party oorhandig het, kom van Mugabe af. “Ek het onlangs die ampswoning besoek en die presidentsvrou ontmoet. Sy het die klere aan my gegee om aan julle te gee,” is Mupfumi aangehaal. “Ek het broekies vir julle en ek is meegedeel dat die meeste van julle broekies nie in ŉ goeie toestand is nie. Kom haal asseblief jul skenking vandag. Ons het aanddrag, sandale en klere. Kom haal dit. Dit kom van jul presidentsvrou, Grace Mugabe.” Die “skenking” het wenkbroue laat lig nadat daar berig is Mugabe en haar seun het onlangs miljoene dollar se luukse voertuie laat invoer, terwyl die meerderheid van Zimbabwiërs in armoede gedompel is. Die organisasie Zimbabwe- prokureurs vir menseregte het Dinsdag gesê hulle het ŉ prokureur gestuur om Nyangani by te staan. Dit was nie dadelik bekend waarvan Nyangani aangekla word nie. Grace Mugabe tydens ‘n byeenkoms in September 2017. Foto: Via ANA